CELEX: 62021TN0095
Language: sk
Date: 2021-02-15 00:00:00
Title: Vec T-95/21: Žaloba podaná 15. februára 2021 – Portugalsko/Komisia

19.4.2021   
            
            
               SK
            
            
               Úradný vestník Európskej únie
            
            
               C 138/47
            
         
      Žaloba podaná 15. februára 2021 – Portugalsko/Komisia
      (Vec T-95/21)
      (2021/C 138/63)
      Jazyk konania: portugalčina
      
         Účastníci konania
      
      
         Žalobkyňa: Portugalská republika (Lisabon, Portugalsko) (v zastúpení: L. Inez Fernandes, P. Barros da Costa, M. J. Marques, L. Borrego a A. M. Soares de Freitas, splnomocnení zástupcovia, za právnej pomoci M. Gorjão-Henriques a A. Saavedra, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  nariadil, aby dokumenty zo správneho konania, ktoré viedlo k vydaniu napadnutého rozhodnutia, boli zahrnuté do spisu v súlade so žalobnými návrhmi,
               
            
                  —
               
               
                  zrušil článok 1, ako aj články 4 a 6 rozhodnutia Komisie C(2020) 8550 final zo 4. decembra 2020„o štátnej pomoci SA.21259 (2018/C) (ex2018/NN), ktorú poskytlo Portugalsko v prospech Zona Franca de Madeira (ZFM) – Režim III“ a
               
            
                  —
               
               
                  zaviazal Európsku komisiu na náhradu trov konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza sedem žalobných dôvodov.
      
                  1.
               
               
                  Prvý žalobný dôvod je založený na nesprávnom právnom posúdení, keďže sporné opatrenie má všeobecnú povahu a nie je selektívne, a teda nepredstavuje štátnu pomoc v zmysle článku 107 ods. 1 ZFEÚ.
               
            
                  2.
               
               
                  Druhý žalobný dôvod je založený na skutočnosti, že Komisia v každom prípade nepreukázala splnenie kritérií narušenia hospodárskej súťaže a ovplyvnenia obchodu medzi členskými štátmi.
               
            
                  3.
               
               
                  Tretí žalobný dôvod je založený na nesprávnom právnom posúdení pri uplatnení článku 108 ZFEÚ a článkov 21 až 23 nariadenia (EÚ) 2015/1589, keďže ide o existujúce pomoci.
               
            
                  4.
               
               
                  Štvrtí žalobný dôvod je založený na nesprávnom právnom posúdení v rozhodnutí, keďže Režim III Zona Franca de Madeira (slobodné pásma Madeira) (ZFM) sa uskutočňoval v súlade s rozhodnutiami Komisie z rokov 2007 a 2013 a s článkami 107 a 108 ZFEÚ.
               
            
                  5.
               
               
                  Piaty žalobný dôvod je založený na nesprávnych skutkových zisteniach v rozhodnutí, a/alebo na jeho nedostatočnom odôvodnení, keďže požiadavky daňového režimu a ich kontrola zo strany vnútroštátnych orgánov sú primerané na účely kontroly Režimu III ZFM.
               
            
                  6.
               
               
                  Šiesty žalobný dôvod je založený na nesprávnych skutkových zisteniach v rozhodnutí, a/alebo na jeho nedostatočnom odôvodnení, keďže Portugalská republika vykonávala kontroly vo vzťahu k požiadavke na vytváranie či udržanie pracovných miest.
               
            
                  7.
               
               
                  Siedmy žalobný dôvod je založený na porušení všeobecných zásad práva Únie. Žalobkyňa konkrétne poukazuje na porušenie práva na obhajobu, porušenie zásady právnej istoty a zásady riadnej správy veci verejných, ako aj na nedostatočné odôvodnenie.